Ai
14 di Dicembar al è muart, ae etât di 84 agns, Edmond Simeoni.
Considerât un dai paris dal nazionalisim cors contemporani, intal
1967 al jere stât un dai fondadôrs dal moviment Azion Regjonaliste
Corse deventade po, sîs agns plui tart, Azzione
per a Rinascita di a Corsica (ARC). La
sô partecipazion ai fats di Aleria intal Avost dal 1975, anticipâts
di un so discors di fûc cualchi zornade prime, a puartin a
considerâlu l’om di ponte dal gnûf nazionalisim cors e i costin
un an e sîs mês di preson. Intal 1977 al partecipe ae creazion de
Unione di u Populu Corsu
(UPC) che, tes sôs filis, al sarà po elet intal 1982 inte prime
Assemblee de Corsiche. Cinc agns plui tart al cjape lis distancis de
lote armade puartade indenant di une part dal moviment nazionâl cors
par sostignî l’autoguvier de isule dome par vie politiche. Tai
agns ’90 e tai prins agns dal secul gnûf al va dilunc cul so
impegn politic ancje par mieç di coalizions – tant che Corsica
Nazione e Unione
Naziunale – che a cirin di meti adun
lis diviersis animis dal nazionalitarisim cors. Un percors che i
permetarà po propit a so fi, Gilles Simeoni, di deventâ il prin
president nazionalist dal guvier cors. Miedi di mistîr, Edmond
Simeoni al è stât in prime linie ancje in cetantis bataiis pe
difese ambientâl de isule e cuintri dal razisim.
Font:
France 3 Corse ViaStella,
14/12/18
kac_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fra_Latn vec_Latn unk